b'\n_START_ARTICLE_\n\xc4\x8crni poper\n_START_SECTION_\nVidez in raz\xc5\xa1irjenost rastline\n_START_PARAGRAPH_\nRastlina je ovijalka, ki se vzpenja ob drevesih do 10 metrov visoko. Do 30. leta lahko z vsake rastline dvakrat letno nabirajo sade\xc5\xbee._NEWLINE_Domovina popra je Indija, predvsem provinca Malabar. Danes so najve\xc4\x8dje pridelovalke popra Vietnam, Indija, Brazilija, Indonezija in Malezija.\n_START_SECTION_\nUporaba\n_START_PARAGRAPH_\nBeli poper so zrela semena, s katerih odstranijo meso sade\xc5\xbea._NEWLINE_\xc4\x8crni poper so posu\xc5\xa1ena nezrela semena._NEWLINE_Zeleni poper so prav tako nezrela semena. Od \xc4\x8drnega se razlikuje po tem, da semena takoj po nabiranju vlo\xc5\xbeijo v slano vodo ali hitro posu\xc5\xa1ijo na visoki temperaturi. Zaradi takega su\xc5\xa1enja ohranijo originalno zeleno barvo._NEWLINE_Poper vsebuje alkaloid piperin, ki mu da oster okus._NEWLINE_Rde\xc4\x8di poper pridobivajo iz zrelih semen rastline Schinus terebinthifolius. Pogosto imenujejo rde\xc4\x8di poper tudi posu\xc5\xa1ene in zmlete sade\xc5\xbee \xc4\x8dilija. Se\xc4\x8duanski poper in nobena od prej omenjenih rastlin ni v sorodu s pravim poprom.\n_START_SECTION_\nZgodovina\n_START_PARAGRAPH_\nPoper je bil v preteklosti zaradi dragega in nevarnega transporta zelo drag in se je ob\xc4\x8dasno pla\xc4\x8deval tudi s svojo te\xc5\xbeo v zlatu._NEWLINE_Poper je znan ve\xc4\x8d kot \xc5\xa1tiri tiso\xc4\x8dletja in ves ta \xc4\x8das velja za zelo priljubljeno za\xc4\x8dimbo._NEWLINE_Rimljani so poper prvi pripeljali v Evropo iz Aleksandrije, kjer so ga natovarjali, naprej pa so ga prodajali trgovci imenovani piperarii. Znan je zapis, da je zahodnogotski kralj Alarih (370-401), zahteval od obleganih Rimljanov med ostalim za odkupnino tudi 3000 funtov popra, kar ka\xc5\xbee na visoko ceno te za\xc4\x8dimbe._NEWLINE_V srednjem veku so imeli monopol nad trgovino s poprom Turki in Arabci, kasneje pa Bene\xc4\x8dani. Ti so monopol skrbno varovali. Dragocene za\xc4\x8dimbe (ne samo poper) so bile vzrok, da so Kri\xc5\xa1tof Kolumb in drugi pomor\xc5\xa1\xc4\x8daki iskali drugo pot v Indijo. Leta 1499 je Vasco da Gama pripeljal prvi tovor popra iz Indije v Evropo._NEWLINE_Leta 1798 je pripeljal kapitan Jonathan Carnes v New York 75 ton popra. To je bilo za Ameriko, ki je postala svobodna \xc5\xa1ele leta 1792. zelo pomembno, saj je za\xc4\x8dela trgovati s poprom in to je mladi dr\xc5\xbeavi pomagalo iz gospodarskih te\xc5\xbeav._NEWLINE_Poper ni bil samo luksuzni artikel, ampak tudi zdravilo. Na ladjah je ob uporabi popra zaradi njegovih protimikrobnih sestavin postalo skoraj pokvarjeno meso zopet u\xc5\xbeitno.'